Леандре Тавамба
Леандре Гаел Тавамба Кана (; Јаунде, Камерун, 20. децембар 1989) је камерунски фудбалер који тренутно наступа за Ал Тавун. Игра на позицији нападача, а од 2016. до 2018. наступао је за београдски Партизан.

Каријера 
Фудбалом је почео да се бави у УС Дуали, а након годину дана је прешао у Егл Ројал Менуа. Наредне две године је провео у јужноафричким клубовима ФК Кејптауну и Мпумаланга Блек.

У фебруару 2013. прелази у Европу и потписује за словачки клуб Њитру. У првој полусезони у првенству Словачке је одиграо 14 утакмица и постигао 3 гола и имао 2 асистенције. Лета 2013. године потписује за Ружомберок. У Ружомбероку је провео једну сезону и са 13 голова на 31 одиграну утакмицу је био најбољи стрелац екипе те сезоне.

Након годину дана у Либији, Тавамба се враћа у Словачку и потписује за Злате Моравце. У лиги је постигао 13 голова на 19 одиграних утакмица, а у купу за 3 одигране утакмице 2 гола. Проглашен је и за играча месеца у новембру.

Дана 1. априла 2016. потписује за Каират. Дана 29. маја је за 20 проведених минута на терену забележио асистенцију у 89. минуту и 16. секунди, а само 3 минута касније постигао гол петом са 16 метара у судијској надокнади против Акзаика. Овај гол је убрзо постао популаран широм света. Тавамба и Каират су споразумно раскинули уговор 28. октобра 2016. године.

Дана 26. новембра 2016. Тавамба је као слободан играч стигао у Партизан. Тавамба је дебитовао за Партизан против Рада 19. фебруара 2017. године. Дана 8. марта 2017. је постигао свој први гол у дресу Партизана, у победи над Металцем од 3:0. Дана 18. априла 2017, Тавамба је био један од најзаслужнијих за победу Партизана у 154. вечитом дербију од 3:1 над Црвеном звездом. Он је постигао гол за 2:1 у 68. минуту. Тавамба је постигао 2 гола и имао исто толико асистенција за 19 одиграних утакмица у сезони 2016/17. у којој је Партизан освојио дуплу круну.

Дана 22. јула 2017, у првој лигашкој утакмици у сезони 2017/18, Тавамба је постигао 2 гола и имао 1 асистенцију у победи Партизана над Мачвом од 6:1. Три дана касније је постигао гол против Олимпијакоса у трећем колу квалификација за Лигу шампиона. Дана 24. августа 2017. је постигао први гол у реванш мечу против Видеотона и одиграо врло добро у победи црно-белих на гостовању од 4:0 и тако се парни ваљак пласирао у Лигу Европе.

Тавамба је за сезону и по у Партизану одиграо укупно 70 утакмица (48 у првенству, девет у купу и 13 у Европи) и постигао 21 гол (14 у шампионату, један у купу и шест на међународној сцени).

У јулу 2018. прелази у Ал Тавун из Саудијске Арабије.

Трофеји

Партизан 
 Првенство Србије (1) : 2016/17.
 Куп Србије (2) : 2016/17, 2017/18.

Референце

Спољашње везе 
 
 

Рођени 1989.
Камерунски фудбалери
Фудбалери Егл Ројал Менуе
Фудбалери Унион Дуале
Фудбалери Кејптауна
Фудбалери Нитре
Фудбалери Ружомберока
Фудбалери Ал Ахлија (Бенгази)
Фудбалери Злате Моравца
Фудбалери Каирата
Фудбалери Партизана
Фудбалери Ал Тавуна
Нападачи у фудбалу
Везни играчи у фудбалу